b'\n_START_ARTICLE_\nKawasaki Ki-100\n_START_SECTION_\nZgodovina in za\xc4\x8detek proizvodnje\n_START_PARAGRAPH_\nLetalo, ki je nastalo s predelavo lovca Ki-61-II-KAI, je kmalu postalo eno najbolj\xc5\xa1ih japonskih lovskih letal druge svetovne vojne. Najve\xc4\x8dja sprememba je bila opremljenost letala z novim radialnim motorjem, ki je najbolje deloval v vi\xc5\xa1jih zra\xc4\x8dnih plasteh. Lovec se je dobro izkazal tudi v boju z zavezni\xc5\xa1kimi palubnimi lovci. Letalo so izdelovali v nekaj razli\xc4\x8dicah, z zadnjim serijskim modelom ki-100-Ib pa so v zadnjih tednih vojne opremili pet sentaijev kopenske vojske._NEWLINE_Do sredine leta 1944 je bilo najbolj\xc5\xa1e lovsko letalo sil japonskega cesarskega letalstva kopenske vojske letalo Kawasaki Ki-61 z zavezni\xc5\xa1kim kodnim imenom Tony. To letalo je bilo opremljeno z vrstnim motorjem Kawasaki Ha-40, japonsko licen\xc4\x8dno kopijo nem\xc5\xa1kega motorja Daimler-Benz DB 601. Zaradi nenehnih te\xc5\xbeav z zanesljivostjo delovanja tega motorja in slab\xc5\xa1o okretnostjo letala so za\xc4\x8deli sredi leta 1944 razvijati nov motor ter kasneje \xc5\xa1e letalo. _NEWLINE_Najprej so razvili razli\xc4\x8dico Tonyja, Ki-61-II (kasneje poimenovano Ki-61-II-KAI), ki je bila opremljena s 1.120\xc2\xa0kW (1.500 KM) motorjem Kawasaki Ha-140. Edina pomankljivost tega motorja v primerjavi s predhodnikom Ki-61-I-KAIc je bila ve\xc4\x8dja skupna masa. Z novim motorjem  se je kon\xc4\x8dna hitrost lovca pove\xc4\x8dala s 590\xc2\xa0km/h na 610\xc2\xa0km/h, izbolj\xc5\xa1ale pa so se tudi druge lastnosti (razen hitrosti vzpona). V za\xc4\x8detku leta 1945 so prekinili proizvodnjo tega modela; v to pa so bili prisiljeni po tem, ko so zavezni\xc5\xa1ke Supertrdnjave v bombnem napadu poru\xc5\xa1ile tovarno. Tako je ve\xc4\x8d kot 280 izdelanih letal ostalo brez motorjev. Armada je takoj naro\xc4\x8dila predelavo teh letal za 14 valjne radialne motorje Mitsubishi Ha-112-II (Kinsei 60) s 1.120\xc2\xa0kW (1.500 KM)._NEWLINE_Motor Mitsubishi Ha-112-II je bil okoli 54\xc2\xa0kg la\xc5\xbeji od Ha-140 in je ob isti mo\xc4\x8di deloval bolj zanesljivo. Japonci so iz uvo\xc5\xbeenega nem\xc5\xa1kega letala Fw 190A pri\xc5\xa1li do tehnologije, kako uspe\xc5\xa1no vgraditi \xc5\xa1irok motor v ozek trup letala in tri lovce Ki-61-II-KAI predelali za uporabo teh motorjev. Poleg tega so in\xc5\xbeenirji Takeo Doi, Makato Owada ter Tomio Oguchi dobili nalogo, da pripravijo na\xc4\x8drte za predelavo preostalih letal. Nova letala naj bi naposled predelali tako, da bi na trup zakovi\xc4\x8dili dodatno plo\xc4\x8devino in tako zmanj\xc5\xa1ali zra\xc4\x8dni upor. Sprva je bilo letalo na repu prete\xc5\xbeko, kar pa so re\xc5\xa1ili z odstranitvijo svin\xc4\x8denih ute\xc5\xbei, ki so bile potrebne pri uporabi te\xc5\xbejega motorja Ha-140._NEWLINE_1. februarja 1945 je tako prvi\xc4\x8d poletel prvi prototip z imenom Ki-100. Letalo je bilo od predhodnika la\xc5\xbeje za kar 329\xc2\xa0kg. Razlog za to je bil, da so z letala lahko odstranili hladilnike motorja in ostale dele, ki jih potrebujejo vrstni motorji. S tem se je zmanj\xc5\xa1ala tudi obremenitev kril s 189\xc2\xa0kg/m\xc2\xb2 na 175\xc2\xa0kg/m\xc2\xb2. To je imelo takoj\xc5\xa1nji u\xc4\x8dinek na letalne sposobnosti novega lovca ter njegove vzletno-pristajalne zmogljivosti. Poleg tega je bilo zaradi tega letalo tudi mnogo bolj okretno v zraku in je imelo manj\xc5\xa1i obra\xc4\x8dalni krog_NEWLINE_Lastnosti prototipa so tako osupnile general\xc5\xa1tab, da je takoj naro\xc4\x8dil serijsko izdelavo letala pod imenom Goshikisen (Go = pet; shiki = tip; sentoki = lovec) oz. Armadni lovec Tip 5. Tovarni\xc5\xa1ko ime letala je bilo Ki-100-1-Ko, vsa ogrodja pa so bila izdelana iz ogrodij lovcev Ki-61-II Kai ter Ki-61-III. Prvih 271 letal, poimenovanih Ki-100-1-Ko z dvignjenim hrbtom za pilotsko kabino, je pri\xc5\xa1lo iz tovarn marca in junija 1945. Kasneje so zadnji del trupa zni\xc5\xbeali in na letalo namestili kaplji\xc4\x8dasto oblikovano pilotsko kabino. 118 takih letal, poimenovanih Ki-100 I-Otsu, je pri\xc5\xa1lo s trakov med majem in koncem julija 1945. Ta izpeljanka je imela pod trupom tudi predelan hladilnik olja, bolj aerodinami\xc4\x8dni pa so bili \xc5\xa1e nekateri drugi deli trupa._NEWLINE_Novi motor je bil v primerjavi z drugimi japonskimi motorji izjemno zanesljiv. Kljub temu, da je bil v vodoravnem letu Ki-100 nekoliko po\xc4\x8dasnej\xc5\xa1i, pa je v strmoglavem letu lahko dosegel mnogo vi\xc5\xa1je hitrosti od ostalih japonskih letal, to hitrost pa je tudi zlahka zadr\xc5\xbeal po izravnavi._NEWLINE_Oboro\xc5\xbeitev je obsegala dva topa Ho-5 kalibra 20\xc2\xa0mm s po 250 granatami, name\xc5\xa1\xc4\x8dena v trupu. Granate so imele dimenzije 20x94mm, masa izstrelka pa je bila 112 g {prebojna konica (AP)} ali 79 g {12% visoko eksplozivna konica (HE)). Hitrost granat na ustju cevi je bila 700 (730 HE) m/s, u\xc4\x8dinkovit doseg pa je zna\xc5\xa1al 900 m. Teoreti\xc4\x8dna hitrost streljanja 850 granat/min je bila zmanj\xc5\xa1ana za okoli 27% po tem, ko je bil mehanizem sinhroniziran za streljanje skozi propeler. Kljub temu je bila teoreti\xc4\x8dna hitrost streljanja 620,5 granat/min visoka tudi po zahodnih standardih._NEWLINE_Dodatna oboro\xc5\xbeitev je obsegala dva mitraljeza Ho-103, kalibra 12,7\xc2\xa0mm. Vsak je imel kapaciteto 250 nabojev 12,7x81 mm. Masa krogel je zna\xc5\xa1ala 35,4 g AP (33-38 g 2,2% HE), hitrost na ustju cevi pa je bila 760\xc2\xa0m/s (770-796 HE). U\xc4\x8dinkovit domet je bil 750 m (2.460 m), teoreti\xc4\x8dna hitrost streljanja pa 900 nab/min ._NEWLINE_Izbolj\xc5\xa1ave osnovnega modela so vodile v razvoj modela Ki-100-II, opremljenega s superpolnilnikom, ki naj bi bil namenjen prestrezanju visoko lete\xc4\x8dih bombnikov B-29. Izdelani so bili trije prototipi, ki pa niso nikoli posegli v boj.\n_START_SECTION_\nUspehi letala\n_START_PARAGRAPH_\nArmadne enote, predvidene za uporabo letal Ki-100, so bile 5. sentai, 17. sentai, 18. sentai, 20. sentai, 59. sentai, 111. sentai, 112. sentai, 200. sentai, 244. sentai ter 81. neodvisna lovska \xc4\x8deta. Poleg omenjenih enot so se za letenje na tem letalu \xc5\xa1olali tudi piloti v letalskih \xc5\xa1olah v Akenu ter Hitachiju (Mito). Mnogi od in\xc5\xa1truktorjev, ki so bili pogosto potegnjeni iz operativnih enot, so opravljali bojne naloge na tem tipu_NEWLINE_Ki-100 je na bojno nalogo prvi\xc4\x8d poletel 9. marca 1945. Prva izguba tega lovca se je zgodila 7. aprila 1945, ko je Ki-100, ki ga je pilotiral vi\xc5\xa1ji vodnik Yasuo Hiema iz 18. Sentaia postal \xc5\xbertev bombnika B-29.  Zavezni\xc5\xa1ke posadke so kmalu ugotovile, da imajo Japonci odli\xc4\x8dno novo letalo. \xc4\x8ceprav je bilo letal Ki-100 precej manj od lovcev Ki-84 in so se pojavili relativno pozno v vojni, velja ta tip za eno najpomembnej\xc5\xa1ih japonskih lovskih letal druge svetovne vojne. Pri napadanju visoko lete\xc4\x8dih Supertrdnjav pa so se kljub vsemu ti japonski lovci soo\xc4\x8dali s te\xc5\xbeavami, saj je motorjem z vi\xc5\xa1ino drasti\xc4\x8dno upadla zmogljivost. V takih primerih je bila najbolj\xc5\xa1a taktika \xc4\x8delni napad na bombni\xc5\xa1ke formacije: v teh akcijah pa je bil najbolj\xc5\xa1i japonski lovec mornari\xc5\xa1ki Mitsubishi J2M Raiden._NEWLINE_25. julija 1945 se je 18 lovcev Ki-100 244. Sentaia spopadlo z desetimi ameri\xc5\xa1kimi Grumman F6F Hellcati z letalonosilke USS Belleau Wood VF-31. V bitki, ki je sledila, naj bi japonski piloti sestrelili 12 ameri\xc5\xa1kih letal in sami izgubili dva lovca. Po drugih podatkih naj bi japonci sestrelili le dva ameri\xc5\xa1ka lovca in sami prav tako izgubili dve letali. En Ki-100 in en Hellcat sta se zaletela, pilota major Tsutae Obara in vojak Edwin White pa sta v tr\xc4\x8denju izgubila \xc5\xbeivljenje. Ne glede na nasprotujo\xc4\x8de si podatke, pa je iz primera jasno razvidno, da je bil Ki-100 odli\xc4\x8dno lovsko letalo, primerljivo z najbolj\xc5\xa1imi ameri\xc5\xa1kimi lovci._NEWLINE_Po tem, ko so zavezniki zbombardirali tovarno Kagamigahara, so Japonci proizvodnjo prenesli na ve\xc4\x8d manj\xc5\xa1ih obratov, kar je imelo za posledico upadanje \xc5\xa1tevila dobavljenih letal. Tako je bilo med majem in julijem 1945 dobavljenih samo 12 novih letal. Proizvodnja se je dokon\xc4\x8dno ustavila zaradi nenehnega zavezni\xc5\xa1kega bombardiranja v avgustu 1945. Skupaj so tako izdelali le 118 letal tipa 1b._NEWLINE_Zadnje izgubljeno letalo Ki-100 je bilo sestreljeno 14. avgusta 1945, dan pred japonsko kapitulacijo. Zadnja \xc5\xbertev je bil vi\xc5\xa1ji vodnik Fumihiko Tamagake iz 244. Sentaia, ki ga je sestrelil ameri\xc5\xa1ki North American P-51 Mustang.'